**Előterjesztés munkaanyaga a**

**Képviselő-testület 2016. augusztus 19-i ülésére**

**3. Napirendi pont: Családi Napközi átalakítása**

**A 2015. évi CCXXIII. törvény módosította a gyermekek védelméről és a gyámügyi igazgatásról szóló 1997. évi XXXI. törvényt, melynek értelmében 2017. január 1-től változnak a gyermekek napközbeni ellátásának formái (bölcsődei ellátás, napközbeni gyermekfelügyelet és alternatív napközbeni ellátás lesz), a családi napközi mint ellátási forma megszűnik.**

**Kötelező lesz bölcsődét működtetni azon a településen, ahol legalább öt gyermek tekintetében igény jelentkezik, vagy a település 3 év alatti lakosainak száma meghaladja a 40 főt, a bölcsődének azonban bármelyik formája (bölcsőde, mini bölcsőde, munkahelyi bölcsőde és családi bölcsőde) működtethető. Ezen kötelezettségünknek 2018. december 31-ig kell eleget tennünk.**

**Az átmeneti szabályozás értelmében, ha a családi napközi fenntartója 2016. augusztus 31-ig nem kérelmezi a szolgáltatói nyilvántartásba bejegyzett adatok módosítását a 2017. január 1-jétől hatályos rendelkezéseknek megfelelő ellátási forma bejegyzése érdekében, a működést engedélyező szerv a kizárólag bölcsődés korú gyermekeket ellátó családi napközit családi bölcsődére, a nem kizárólag bölcsődés korú gyermeket ellátó családi napközit napközbeni gyermekfelügyeletre módosítja. Tekintettel arra, hogy a családi napközink ez utóbbi kategóriába tartozik, annak érdekében, hogy családi bölcsődeként működhessen január 1-jétől, kérelmeznünk kell augusztus 31-ig az ez irányú módosítást.**

**Az engedélyező hatósággal egyeztetést folytattunk az ügyben, és kiderült, hogy ezt a módosítást elektronikus úton egyszerűsített eljárásban, egy kérelem benyújtásával, minden egyéb okirat benyújtása nélkül kell kezdeményeznünk. Az ehhez szükséges regisztrációt teljesítettük, a Képviselő-testület jóváhagyását követően a kérelem benyújtható.**

***Határozati javaslat:***

*Délegyháza Község Önkormányzat Képviselő-testülete – mint fenntartó - eldönti, hogy a Zsebi-Baba Családi Napközit 2017. január 1-jétől családi bölcsőde ellátási formában kívánja működtetni.*

*Képviselő-testület felkéri Polgármesterét és Jegyzőjét a fentiek érdekében szükséges kérelem benyújtására, valamint az intézmény alapító okirata módosításának előkészítésére.*

*Határidő: azonnal*

*Felelős: Polgármester, Jegyző*

Összeállította: dr. Molnár Zsuzsanna jegyző

Előterjesztéssé nyilvánítva: 2016. augusztus 19.